Author: Институт перевода Библии
Date: 2022-09-30T19:43:54.337231+00:00

КъэбарышӀур: Апостол Паул тхылъэу Тит фитхыгъэр

КъэбарышӀур: Апостол Паул тхылъэу Тит фитхыгъэр

1. Апостол Паул тхылъэу Тит фитхыгъэр

Апостол Паул тхылъэу Тит фитхыгъэр

Апостол Паул тхылъэу Тит фитхыгъэр

1. 1

2. 2

3. 3

АПЭРЭШЪХЬ

АПОСТОЛ ПАУЛ ТХЫЛЪЭУ ТИТ ФИТХЫГЪЭР

ШӀуфэс

1^1Сэ сы Паул, Тхьэм сыфэлажьэ, Исус Христос сыриапостол. Апостол сызкӀэхъугъэр Тхьэм къыхихыгъэ цӀыфхэм шӀошъхъуныгъэ яӀэ згъэхъунэуи, Тхьэм игъогу ехьылӀэгъэ шъыпкъэр язгъэшӀэнэуи ары+. 2Аущтэу мыкӀодыжьын щыӀэныгъэ зэрагъотыщтым щыгугъыхэу, пэплъэщтых. А мыкӀодыжьын щыӀэныгъэр цӀыфхэм аритынэу шъыпкъагъэ зиӀэ Тхьэм лъэхъанхэм апэ цӀыфхэр къыгъэгугъагъэх. 3КъэбарышӀоу згъэӀурэмкӀэ Тхьэм икъэбар игъо дэдэм нафэ ышӀыгъ. ТымыкӀодэу тыкъэзгъэнэжьырэ Тхьэм а къэбарышӀур спшъэ къырилъхьи, згъэӀунэу унашъо къысфишӀыгъ+.

4О, Тит[*], мы тхылъыр къыпфэсэтхы. А зы шӀошъхъуныгъэр зэрэтиӀэм пае, сэ скъо шъыпкъэм фэдэ ухъугъ. Тхьэу Ты лъапӀэмрэ Зиусхьан Исус Христосэу тымыкӀодэу тыкъэзгъэнэжьырэмрэ анэшӀу къыпщарэфи, гупсэф къыуарэт+.

Чылыс зэӀукӀэм фэлэжьэрэ тхьэматэхэм яшэн зыфэдэн фаер

5Крит хыгъэхъунэм укъызкӀэзгъэнагъэр Ӏофхэу къэнагъэхэр ыкӀэм нэбгъэсынхэуи сэ унашъо къызэрэпфэсшӀыгъэм фэдэу, тыдрэ къали нахьыжъхэр чылыс зэӀукӀэхэм афэбгъэнэфэнхэуи ары+. 6Нахьыжъыр зыми зэригъэмысэн зыбгъодэмылъэу, зы шъуз нахь зимыӀэ лӀын[*] фае. Илъфыгъэхэми шӀошъхъуныгъэ яӀэн фае. Ахэр мыхъо-мышӀэ псэукӀэмкӀи мыдэӀоныгъэмкӀи мысэхэу хъухэ хъущтэп+. 7Тхьэм иӀоф чылыс зэӀукӀэм иӀэшъхьэтет[*] ыпшъэ зэрилъым пае, зыми зэригъэмысэн зыбгъодэмылъ лӀын фае: къаигъэу, псынкӀэу губжырэр хъущтэп, ешъуакӀоуи, лӀы Ӏэлэуи, мылъкум кӀэхъопсэуи щыт хъущтэп+. 8Ау хьакӀэхэр зыгъэлъапӀэу, шӀур шӀу зылъэгъоу, гулъытэ зиӀэу, зафэу, гукъэбзагъэ зиӀэу, щэӀагъэ зиӀэ лӀын фае. 9ЕтӀанэ Ӏоф шъыпкъэхэу шъодгъэшӀагъэхэм пытэу атетын фае. Аущтэу тишӀошъхъуныгъэ тызфигъэсэрэ Ӏофхэу тызщыгугъушъущтхэмкӀэ цӀыфхэр ыгъэгушхонхэ ылъэкӀыщт, а Ӏофхэм апэуцухэрэми агуригъэӀон ылъэкӀыщт.

10Сыда пӀомэ, цӀыф мыдаӀоу бэ щыӀэр, зэкӀэми апэу сунэт ашӀыгъэхэм ащыщхэр ары. ПкӀэ зимыӀэ гущыӀэхэр къаӀо зэпыт, нэмыкӀ цӀыфхэри дахьыхых+. 11Ахэмэ ажэ ябгъэубытын фае, сыда пӀомэ, емыкӀу шӀыкӀэкӀэ ахъщэ къагъэхъэным пае, цӀыфхэр зыфамыгъэсэпхъэ Ӏофхэм афагъасэхэзэ, унагъохэр зэрэунагъохэу агъэунэхъух+. 12Ахэмэ ащыщэу тхакӀо горэм[*] къыӀуагъ: «Крит цӀыфхэм пцӀы аус зэпыт, хьэкӀэ-къокӀэ бзаджэхэм афэдэх, фэмыфых, бэшхых». 13А тхакӀом ишыхьат шъыпкъэ. Арышъ, пхъашэу агурыгъаӀу, зишӀуагъэ къакӀорэ шӀошъхъуныгъэ яӀэ хъуным паий,+
14джуртхэм ятхыдэжъхэми, шъыпкъэм зыкӀыб фэзгъэзагъэхэм яунашъохэми анаӀэ тырамыдзэнэу+. 15Зыгу къабзэхэмкӀэ зэкӀэ къабзэ мэхъу, ау зыгу мыкъабзэхэмкӀи, ТхьэмкӀэ шӀошъхъуныгъэ зимыӀэхэмкӀи къабзэ зи щыӀэп. Сыда пӀомэ, яакъыли зэщыкъуагъэ, агухэми шӀури ери зэхадзыжьын алъэкӀырэп+. 16Тхьэр ашӀэу аӀо, ары шъхьакӀэ Ӏофхэу ашӀэхэрэмкӀэ Тхьэр зэрамышӀэрэр нафэу къагъэлъагъо. Ахэр гущыкӀыгъо цӀыфых, мыдаӀох, зыкӀи яшӀуагъэ къакӀорэп+.

ЯТӀОНЭРЭШЪХЬ

ТишӀошъхъуныгъэ тызфигъасэрэ Ӏофхэу тызщыгугъышъухэрэр

2^1ТишӀошъхъуныгъэ тызфигъасэрэ Ӏофхэу тызщыгугъышъухэрэм уатетэу цӀыфхэм ябгъэшӀэн фае. 2ЛӀыжъхэм ягъашӀ, зыщэӀэныгъэ яӀэнэуи, лъытэныгъэ яфэшъуашэу зекӀонхэуи, гулъытэ яӀэнэуи, зишӀуагъэ къакӀорэ шӀошъхъуныгъэ, шӀулъэгъу, теубытагъэ къызхагъэфэнхэуи.

3Ащ фэдэу ныохэми ягъашӀ, Тхьэм ибзылъфыгъэ лъапӀэхэм яфэшъуашэу зекӀонхэуи, нэмыкӀ цӀыфхэм ӀаекӀэ атемыгущыӀэнхэуи, сэнэпс ешъоным пщылӀ фэмыхъунхэуи, цӀыфхэм шӀур арагъэшӀэнэуи+. 4-5ЕтӀанэ Тхьэм игущыӀэхэм хэти ямыхъоныным пае, а ныохэм бзылъфыгъэ ныбжьыкӀэхэм агурагъэӀон фае ялӀыхэмрэ ялъфыгъэхэмрэ шӀу алъэгъунхэуи, гулъытэ яӀэнэуи, гукъэбзагъэкӀэ псэунхэуи, яунагъохэм дэгъоу алъыплъэнхэуи, шӀоу псэунхэуи, ялӀыхэм афэӀорышӀэнхэуи+.

6КӀалэхэми гулъытэ яӀэнэу агурыгъаӀу+. 7ШӀу зэрэпшӀэрэмкӀэ лъэныкъо пстэумкӀи цӀыфхэм шапхъэ афэхъу. Угу етыгъэу, лъытэныгъэ уифэшъуашэу Тхьэм игущыӀэхэр ягъашӀэх+. 8Зыми зэригъэмысэн зыхэмылъ къэбархэу, узыщыгугъышъущтхэр ягъашӀэх, къытаӀолӀэн Ӏае амыгъотэу, о къыппэуцурэ цӀыфхэр укӀытэжьынхэм пае+.

9УнэӀутхэри ятхьэматэхэм зэкӀэмкӀи афэӀорышӀэнхэуи, агу къызэрэзэрагъэӀуным пылъынхэуи, апэмыгущыӀэжьынхэуи ягъашӀ+. 10Ащ нэмыкӀэу мытыгъонхэуи, сыдигъуи зэкӀэмкӀи яшъыпкъагъэ къагъэлъэгъонэуи ягъашӀ. Аущтэу ахэмэ ашӀэрэ Ӏоф пстэумкӀи адрэ цӀыфхэм Ӏофхэу тишӀошъхъуныгъэ тызфигъасэхэрэм щытхъу афарагъэшӀыщт. А Ӏофхэр Тхьэу тымыкӀодэу тыкъэзгъэнэжьырэм ехьылӀагъэх.

11Сыда пӀомэ, цӀыф пстэури мыкӀодхэу къыгъэнэжьынхэм пае, Тхьэм ынэшӀу щыфэныр къыгъэлъэгъуагъ+. 12Тхьэм ынэшӀу щыфэныгъэ тызфигъэсэрэ Ӏофхэр мыхэр ары: Тхьэм ишӀолӀыкӀ зыхэмылъ псэукӀэми, мы дунаим ихъопсэ мыхъо-мышӀэхэми такӀыб афэдгъэзэнри, гулъытэрэ шъыпкъагъэрэ тиӀэхэу, Тхьэм шӀолӀыкӀ фытиӀэу, мы лъэхъаным тыпсэунри ары+. 13Аущтэу тыпсэун фае, ти Тхьэшхоу, тымыкӀодэу тыкъэзгъэнэжьырэ Исус Христос ищытхъушхо къэзылъэгъощт мафэм тыпэплъэфэ. А гушӀогъо мафэр къызэрэкӀощтым тыщыгугъэу тыпэплъэ+. 14Христос тэщ пае ыпсэ ытыгъ. Ыпсэ зыкӀитыгъэр бзэджэгъэ пстэуми тыкъаӀэкӀихыжьэу, тэ тшъхьэхэр ыщэфынхэуи, шӀушӀэным тыгу етыгъэу тыпылъэу, ежь илъэпкъ тыхъуным пае, тыгухэр ыгъэкъэбзэжьынхэуи ары+.

15А Ӏофхэр ары цӀыфхэм ябгъэшӀэн фаехэр. Тетыгъоу зэкӀэ уиӀэмкӀэ цӀыфхэр гъэгушхох ыкӀи агурыгъаӀу. Зыми нэмыплъ къызэремыгъэт+.

ЯЩЭНЭРЭШЪХЬ

ШӀу зэрэпшӀэным пылъ

3^1ЦӀыфхэм агу къэгъэкӀыжь Ӏэшъхьэтетхэмрэ тетыгъо зиӀэхэмрэ афэӀорышӀэнхэуи, ядэӀунхэуи, сыд фэдэ шӀушӀэным фэхьазырынхэуи+. 2Ащ нэмыкӀэу агу къэгъэкӀыжь зыми ӀаекӀэ темыгущыӀэнхэуи, мыцӀэцӀэлэнхэуи, ӀэсагъэкӀи гушъэбагъэкӀи зэкӀэ цӀыфхэм афыщытынхэуи+.

3Сыда пӀомэ, тэри зэхэшӀыкӀ тимыӀэу, Тхьэм темыдэӀоу тыпсэущтыгъ. Тыгъощэгъагъ, тыгухэр зыкӀэхъопсыщтыгъэу, тызгъатхъэщтыгъэ Ӏоф мыхъо-мышӀэ зэмылӀэужыгъохэм тыряпщылӀыщтыгъ. Бзэджагъэрэ шъугъорэкӀэ тыпсэущтыгъ, гущыкӀыгъоу тыщытыгъ, тэзэрэуджэгъущтыгъ+. 4Ау тымыкӀодэу тыкъэзгъэнэжьырэ Тхьэм ишӀугъэрэ шӀулъэгъоу цӀыфхэм афыриӀэмрэ къызытфегъэнафэм, 5тымыкӀодэу тыкъыгъэнэжьыгъ. Шъыпкъагъэ зиӀэ Ӏофхэу тэ тшӀагъэхэм яӀоф ащ хэлъыгъэп. Тхьэм гукӀэгъу зэриӀэр ары тымыкӀодэу тыкъызкӀигъэнэжьыгъэр. Тхьэм ы Псэ ЛъапӀэ тыгухэр къызэригъэкъэбзэжьыгъэмкӀэ икӀэрыкӀэу тыкъалъфыжьыгъэу тигъэхъугъ, тыгухэм арылъхэри зэрихъокӀыгъэх+. 6ТымыкӀодэу тыкъэзгъэнэжьырэ Исус Христос Тхьэм иунашъокӀэ Тхьэм ы Псэ ЛъапӀэ икъоу тыгухэм къарилъхьагъ+. 7ТымыкӀодэу Тхьэм тыкъызкӀигъэнэжьыгъэр ынэшӀу щыфэныгъэкӀэ ежь дэжькӀэ шъыпкъагъэ тиӀэу тилъытагъэу, мыкӀодыжьын щыӀэныгъэу тызщыгугъэу, тызпаплъэрэр тиӀахьышӀоу къытлъыӀэсыныр ары+. 8А гущыӀэхэр шъыпкъэх. ТхьэмкӀэ шӀошъхъуныгъэ зиӀэхэр шӀушӀэным пылъынхэм пае, а Ӏофхэм унаӀэ бэу атебгъэтынэу сыфай. А Ӏофхэр дэгъух, яшӀуагъэ цӀыфхэм якӀы+.

9ПкӀэ зимыӀэ зэнэкъокъум, лӀэкъо зэтекӀхэм, Тэурат хабзэм ехьылӀэгъэ зэмызэгъыным, зэщыхьаным защыдзый, сыда пӀомэ, ащ фэдэ Ӏофхэм яшӀуагъэ зи къакӀорэп, пкӀи яӀэп+. 10ШъузэгурызымыгъаӀорэ цӀыфым зэ, тӀо еушъый, къыомыдэӀумэ, зыщыдзый+. 11А цӀыфыр зэщыкъуагъэу, зэрэпсэкӀодышӀэ цӀыфыр ошӀэ. Ежь ышъхьэкӀэ зигъэмысэжьыгъ.

Аужырэ гущыӀэхэр

12Артемасрэ Тихикрэ[*] уадэжь къызызгъакӀохэкӀэ, садэжь, Никопол къалэм[*], псынкӀэу укъызэрэкӀоным пылъ. КӀымафэр ащ щызгъэкӀон сыгу хэлъ+. 13Очыл Зинэрэ Аполлосрэ[*] ягъогу зытехьэхэкӀэ, щыкӀагъэ ямыӀэнэу гъогумкӀэ ӀэпыӀэгъу афэхъу+. 14ТицӀыфхэм шӀу зэрашӀэщтым пылъынхэу зэрарэгъашӀ, щыкӀэгъэшхо зиӀэхэм ӀэпыӀэгъу афэхъунхэм пае, яшӀуагъи къэмыкӀоу къэрэмынэх+.

15Сигъусэ пстэуми шӀуфэс къыуахыжьы. ШӀошъхъуныгъэ зиӀэхэу шӀу тызылъэгъухэрэм аӀапэхэр сфэубытыжь. Тхьэм ынэшӀу шъо зэкӀэми къышъущерэф. Амин.

* 1:4 Тит – еплъ Гал. 2:1.

* 1:6 зы шъуз нахь зимыӀэ лӀын фае – е зэ нахь къэзымыщагъэу.

* 1:7 чылыс зэӀукӀэм иӀэшъхьэтет – еплъ 1 Тим. 3:1.

* 1:12 тхакӀо горэ – Епименид ары.

* 3:12 Тихик – еплъ Кол. 4:7.

* 3:12 Никопол къалэр – Ахаие хэкум щыщэу, Адриэ хым Ӏутыгъ.

* 3:13 Аполлос – Апостол. 18:24-19:1 ыкӀи 1 Кор. 3:1-9 зигугъу ашӀырэр арыщтын.

+ 1:1 Марк 13:20, Лука 18:7, Рим. 8:33, Кол. 3:12, 1 Тим. 2:4, Лука 1:69-70, Рим. 1:2, 1СА 15:29

+ 1:3 1 Тим. 2:6, 1 Тим. 6:15, 1 Тим. 1:11
+ 1:4 1 Тим. 1:2, 2 Тим. 1:2
+ 1:5 Апостол. 14:23
+ 1:6 1 Тим. 3:2-4
+ 1:7 1 Пет. 5:2, 1 Тим. 3:8
+ 1:10 1 Тим. 1:6, Апостол. 11:2, Гал. 2:12
+ 1:11 2 Пет. 2:3, 1 Тим. 6:5
+ 1:13 1 Тим. 5:20, 2 Тим. 4:2, Тит 2:15
+ 1:14 1 Тим. 1:4

+ 1:15 Марк 7:15-16, Апостол. 10:15, Рим. 14:20, 1 Тим. 4:3-4

+ 1:16 1 Иуан 2:4

+ 2:3 1 Тим. 3:11

+ 2:5 УблапӀэ 3:16, 1 Пет. 3:1-2, Ефес 5:22, 1 Тим. 2:11

+ 2:6 1 Тим. 5:1

+ 2:7 1 Пет. 5:3, Фил. 3:17, 2 Фесс. 3:9, 1 Тим. 4:12

+ 2:8 1 Тим. 5:14

+ 2:9 1 Пет. 2:18, Ефес 6:5, Кол. 3:22, 1 Тим. 6:1

+ 2:11 1 Тим. 2:4
+ 2:12 1 Пет. 4:2
+ 2:13 2 Пет. 1:1, Евр. 9:28
+ 2:14 Ефес 2:10, Тит 3:8, Маттэ 20:28
+ 2:15 Тит 1:13, 1 Тим. 4:12
+ 3:1 1 Пет. 2:13, Рим. 13:1
+ 3:2 1 Тим. 3:3
+ 3:3 Иуан 8:34, 2 Пет. 2:19, Рим. 6:16-20

+ 3:5 Рим. 3:27, Ефес 2:4, Ефес 2:8, 2 Тим. 1:9, Иуан 13:8, 1 Кор. 6:11, Ефес 5:26, Евр. 10:22, Иуан 3:3, 1 Пет. 1:3, Ефес 2:5

+ 3:6 Апостол. 2:33, Апостол. 10:45, Рим. 5:5

+ 3:7 Апостол. 15:11, Рим. 3:24, Ефес 2:8, Тит 2:11, Рим. 8:17

+ 3:8 1 Тим. 1:15, 2 Тим. 2:11, Ефес 2:10, Тит 2:14

+ 3:9 1 Тим. 1:4, 2 Тим. 2:14, 2 Тим. 2:16
+ 3:10 Маттэ 18:15-17
+ 3:12 Апостол. 20:4, 2 Тим. 4:12
+ 3:13 Апостол. 18:24, 1 Кор. 1:12
+ 3:14 2 Пет. 1:8

+ https://ibt.org.ru/ebook?id=ADG

Table of Contents

- КъэбарышӀур: Апостол Паул тхылъэу Тит фитхыгъэр

- Апостол Паул тхылъэу Тит фитхыгъэр

- АПЭРЭШЪХЬ
- ЯТӀОНЭРЭШЪХЬ
- ЯЩЭНЭРЭШЪХЬ